དེ་ལྟར་སྡོད་དུས།ཁོའི་ཡིད་དུ་རང་གི་ཕ་རྒན་སྙན་གྲགས་ཝ་ལེར་ཝ་ལེར་འཁོར་བྱུང་།ས་མཐའ་ནས་སྡུག་ལ་འཕྲད་ཐེངས་རེར།ཁོས་རང་གི་ཕ་རྒན་དེའི་ཁ་ངོ་དེ་ལྟར་དབང་མེད་དུ་དྲན་ཡོང་།ཨ་ཕ་ཟེར་བ་དེ་མ་གཞིར་མི་ཞིག་ལ་མཚོན་ན་དོན་སྙིང་ཅི་འདྲ་ཞིག་མཚོན་བཞིན་ཡོད་དམ།ཟི་ལིང་གི་འབྲིང་རིམ་ཆེད་ལས་སློབ་གྲྭ་དེ་ནས་སློབ་སྦྱོང་བྱེད་དུས་ཁོས་ཁ་བྱང་ལཨ་ཕ།ངའི་རྒྱབ་རི་སྨུག་པོཞེས་པའི་ནུབ་ལུགས་ཀྱི་མི་སྣའི་འདྲ་རིས་ཤིག་བྲིས་མྱོང་།རི་མོའི་ནང་དུ་ཁོའི་ཕ་རྒན་གྱི་སྨུག་མདོག་གི་གདོང་དུ་ལོ་ཟླའི་རྐང་རྗེས་ལྟ་བུའི་གཉེར་རིས་མངོན་སུམ་དུ་བབས་འདུག་ཅིང་།དཔྲལ་དབྱེས་ཆེ་ལ་ཁ་སྣ་རག་ཅིང་།མིག་དབང་དུ་བརྟན་བརླིང་གི་འོད་ཅིག་འཕྲོས་ཡོང་།ཕྱིས་སུ་འདྲ་རིས་དེར་སློབ་གྲྭ་རིམ་པའི་གཟེངས་བསྟོད་ཀྱི་རྟགས་མ་ཞིག་ཀྱང་ཐོབ་མྱོང་།ཡིན་ན་ཡང་།ལོ་དེ་ལ་ཁོས་འདྲ་རིས་དེའི་སྐོར་ཕ་རྒན་སྙན་གྲགས་ལ་ཚིག་གཅིག་ཀྱང་གླེང་མ་མྱོང་།ཁོ་ཆུང་དུས་སུ།ཕ་རྒན་གྱིས་ཁོ་དང་གསལ་སྒྲོན་གྱི་ཕ་བློ་བཟང་གཉིས་སྟོད་ཉི་མ་ལྷ་སར་བསྐྱོད་པའི་སྐོར་ཡང་ཡང་གླེང་མྱོང་།ཁོས་དབུས་ལམ་ནས་མི་མེད་ཐང་སྟོང་ནས་ལམ་ནོར་ཐེབས་སོང་ཚུལ་དང་།ཙག་སྐྱིན་ལྡང་ཟེར་བ་དེར་འཕྲད་ནས་ཁོ་གཉིས་ཨེན་ཙམ་མིན་ན་ཕྱིད་སོང་ཚུལ།སྤྱང་ཚོགས་ཀྱིས་མཐའ་ནས་བསྐོར་ཏེ་ཅུང་ཙམ་མིན་ན་ཟས་སོང་ཚུལ་སོགས་གཏམ་རྒྱུད་བཤད་པ་ནང་བཞིན་བཤད་མྱོང་།དེ་དུས་ཁོའི་མིག་ནང་དུ་རང་གི་ཕ་རྒན་ནི་གེ་སར་སྒྲུང་གི་ནང་དུ་གླེང་བའི་དཔའ་རྟུལ་དེ་དག་བཞིན་ཅི་འདྲའི་ཡ་མེད་ཅིག་རེད་ཨང་སྙམ་པ་དང་།རང་ཉིད་ནར་སོན་རྗེས་ངེས་པར་དུ་ཕ་རྒན་ལྟ་བུའི་ཕོ་རྒོད་ཅིག་འཁྱོངས་དགོས་བའི་དམ་བཅའ་ཡིད་ལ་བཞག་མྱོང་།